पिछले कुछ अर्से से इंडियन मार्केट में हॉलिवुड स्टूडियो की मेगा बजट मल्टिस्टारर फिल्मों का बिज़नस लगातार बढ़ रहा है। शायद यही वजह है कि कुछ साल पहले तक यूरोप सहित दूसरे देशों में रिलीज होने के बाद ही हॉलिवुड के नंबर वन स्टूडियो की फिल्में यहां आती थीं, लेकिन अब यह नजारा पूरी तरह बदल चुका है। अक्सर अब हॉलिवुड स्टूडियो की चर्चित फिल्में यूएसए में रिलीज़ होने से पहले भारत में रिलीज होने लगी हैं। वार्नर ब्रदर्स ने अपनी इस फिल्म को देश-विदेश में एकसाथ रिलीज किया है। अगर इंडियन बॉक्स ऑफिस की बात करें तो यहां बरसों से डरावने भयावह राक्षसों और धरती पर कभी दिखाई न देने वाले अकल्पनीय जीवों के ऐक्शन सीन वाली फिल्में सिंगल स्क्रीन्स के साथ-साथ मल्टिप्लेक्सों में भी अच्छा बिज़नस करती हैं। इस फिल्म के क्रेज का अंदाज आप इसी से लगा सकते हैं कि फिल्म का ट्रेलर जब यूट्यूब पर आया तो पहले ही दिन करीब 19 लाख लोगों ने इसे देखा। करीब 17 हजार लोगों ने इसे लाइक भी किया।  कहानी : इस फिल्म की कहानी का प्लॉट 70 के दशक का है। टॉम हिडलस्टन एक ऐसे टापू का सौदा करते हैं, जिसके बारे में उसे ज्यादा कुछ मालूम नहीं है। टॉम के द्वारा किए गए इस सौदे में इस बात का कहीं जिक्र तक नहीं है कि एक भयावह राक्षस बरसों से इस टापू पर राज कर रहा है। यहीं से शुरू होता है एक ऐसी जांबाज टीम का ऐक्शन, जिसमें सैनिक हैं, साइंटिस्ट हैं। वे इस बेहद खतरनाक टापू पर जाते हैं, जहां इन सभी का सामना ऐसे दैत्यकारी, खूंखार जीवों के साथ होता है, जिसकी उन्होंने कल्पना तक नहीं की थी। दिल्ली-एनसीआर में यह फिल्म हिंदी आइमैक्स तकनीक के अलावा 3-D और 2-D तकनीक में भी रिलीज हुई है। सुनसान वीरान टापू पर इस टीम की दैत्यकारी जीव के साथ भिड़ंत के सीन इस फिल्म की सबसे बड़ी यूएसपी है। डायरेक्टर ने करीब 1.27 अरब के मोटे बजट में फिल्म के आइमैक्स और 3-D सीन को बेहतरीन बनाने पर बजट का करीब 70 फीसदी हिस्सा खर्च किया है। क्यों देखें : अगर आपको गॉडजिला और किंग कॉन्ग जैसी ऐक्शन थ्रिलर फिल्में पसंद हैं, तो कॉन्ग आपको यकीनन पसंद आएगी। फिल्म को इंजॉय करना चाहते हैं, तो इसे आइमैक्स या 3-D तकनीक में ही देखें।